Levi Ackerman

Levi 34 évesen

Mikasa Ackerman (unokatestvér) (életben van)

*"Felejtsd el, hogy mi lett volna, ha..." -* *Levi Kyle Northonnak*

**Levi Ackerman** Hajime Isayama Attack on Titan c. mangájának azonos nevű karakterén alapuló szereplő a Fantázia Birodalma világában. Alapvető tulajdonságai, háttértörténete teljesen megegyeznek az említett karakterrel, de a történetben végrehajtott cselekedetei, és az általa megélt események jelentősen eltérhetnek. A mangában nem derült fény Mikasa Ackermannel való rokonságának fokára - a játékban kijelentett módon unokatestvérek. Az első évad első fejezetétől kezdve szerepel a történetben, tehát jóval előbb válik szerves részévé, mint a mangában, a trosti ütközetben már több döntést hoz, és több harcban részt vesz.

## Kinézete

Néhányszor viccelődnek is a magasságával, annyira alacsony (160 cm), 65 kilós, szálkás testalkatú férfi. A szemei sötétszürkék, a haja rövid, fekete, a tarkójánál felnyírva. Jóval fiatalabbnak tűnik a koránál, viszont sápadt, a szemei pedig állandóan karikásak az inszomniája miatt, ami kissé betegessé teszi a megjelenését. Jellemzően a Felderítő Egység egyenruháját viseli, de civilben kedveli az öltönyt (ennek zakóját csak a vállára teríti, ritkán bújik bele), néha visel fekete, vagy zöld felsőt. Jellegzetes kiegészítőként sokszor hord kravátlit.

## Jelleme

A sorozattal megegyező módon Levi a játékban is szarkasztikus, zárkózott, és meglehetősen agresszív, ugyanakkor lelkiismeretes, mélyérzésű, és törődik a társaival, mélyen érinti, ha valakit elveszít. A rengeteg megélt tragédia, és az ezekből fakadó bűntudat miatt krónikusan depressziós (erre többször, különböző formában felhívják a figyelmét, Mikasa, Kenny és Lena is tesz hasonló megjegyzéseket), ez egyfajta alapvető melankóliát is ad a személyiségéhez. Kényszerbeteg, tisztaságmániás. A személyes problémái dacára azonban nagyon jó érzéke van a harctéri taktikához, és kisebb csapatokat kiválóan irányít: társai, barátai hűségesnek, megbízhatónak és jó vezérnek tartják, elég erős az empátiája ahhoz, hogy a haldoklókat is meg tudja nyugtatni. Nem dicsekszik a képességeivel, de nem is szerénykedik - maximálisan tisztában van azzal, hogy mennyire jó harcos.

## Története

### Gyermek és fiatalkora

Története a játék előtt megegyezik az animés előtörténettel: A Földalatti városban született, az anyja, Kuchel Ackerman prostituált volt, aki a bátyja, Kenny többszöri kérésére sem volt hajlandó elvetetni a gyereket. Nagyjából tíz éves koráig az anyjával élt, ekkor viszont Kuchel súlyosan megbetegedett, és el is hunyt, éhesen és betegesen hátrahagyva a fiát, akire a nagybátyja talált rá. Kenny tanította meg késsel harcolni, és a föld alatti túlélés fortélyaira, egy ideig együtt is élt vele, két évvel később, kiskamasz korában azonban magára hagyta. Levi ezután évekig egyedül élt az utcán, lopott, és napról-napra élt, amíg nem találkozott Farlan Church-csel, egy fiatal férfivel akivel hamar barátságot kötött. Zsákmányolt manőverfelszereléseken tanulták meg a hadseregben jellemző harcmodort, és később hozzájuk csapódott egy fiatal lány, Isabel Magnolia is.

Huszonnyolc évesen ismerkedett meg Erwin Smith-szel, akinek eredetileg a meggyilkolására bérelték fel. Erwin a sikertelen kísérlet után egyezséget ajánlott: ha mindhárman csatlakoznak a Felderítő Egységhez, nem adja át őket a katonai rendőrségnek. Levi nem tett le a bérgyilkosság teljesítéséről, de elfogadta az ajánlatot - a társaival együtt, a felszínen csatlakoztak a hadsereghez. Az első bevetés azonban tragikus következményekkel járt, egy titáncsapat megölte mindkét barátját, az egész egységéből egyedül ő maradt életben. A tragédia után először nekitámadott a helyszínre érkező Erwinnek, de a férfi ráébresztette, hogy a feladata teljesítésének már nincs értelme, segített neki talpraállni, és elviselni a bűntudatot - kettejük között mély barátság szövődött, Erwin az, akiben Levi feltétel nélkül megbízik.

### Első évad

A játék során először a Trost-i ütközetben tűnik fel, a hazaérkező felderítők között. Részt vesz a csatában, leginkább Kyle Northonnal, és Martha Tyndallal harcolnak együtt, Kyle segítségével két rendellenes titánt iktatnak ki, Martha viszont megsérül. A harc után, mikor Eren, a barátai szeme láttára titánná alakul, azt az utasítást kapja, hogy felügyelje a börtönbe zárt Erent, Armint és Mikasát - azonban nem számít a vallatásra, amin a fiatalok átmennek. Teljes mértékben ellenzi erőszak alkalmazását, mikor úgy véli, hogy a három kamasz együttműködőnek mutatkozott, de az Erwinbe vetett bizalma miatt nem avatkozik közbe, és csak szóban kel egyszer a védelmükre.

Miután azonban néhány kadét együttműködve Pixis parancsnokkal, és a Trosti ütközetben megsérült Charlotte Rennie-vel megszökteti a fiatalokat, Levi azt a feladatot kapja, hogy csapatával együtt kövesse őket a Földalatti városba - Pixis tisztában van vele, hogy milyen emlékeket jelenthet számára a hely, így átmenetileg az ő régi házában bújtatja a kadétokat. A terve sikerrel jár, Levi alapvetően elutasítja a lehetőséget, hogy felkeresse a házat, csak mikor Hanji felhívja rá a figyelmét, akkor nem tagadja tovább. A kadétok azonnal menekülni próbálnak, de időközben harc bontakozik ki, amelynek során Eren titánformában elpusztítja a város jelentős részét, Levi pedig Mikasával harcol, szerez egy súlyosabb karsebet, illetve a lány orrbavágja. A harcból azonban végül győztesen kerül ki, a Felderítők legtöbbjével együtt... a helyszínre ekkor érkezik meg Erwin, és gyilkos parancsot ad ki a kadétok ellen. Levi ezt nehezen hiszi el, de a bizalom dacára képtelen végrehajtani, ezért leüti a férfit, és csapatával csatlakozik a kadétokhoz. A falakon belül árulóknak bélyegzik őket, így a Földalatti városban is veszélyes számukra a haladás, Levi egységének egyik tagja, Gunther meg is hal a kitörésük során - mivel Mikasa énekelt egy haldokló katonának, ezzel sok időt veszítve, Levi akaratlanul is őt kezdi hibáztatni. Pixis megosztja vele a tervét, miszerint a falakon kívül megfigyelt Nőstény Óriás levadászása a céljuk, és hamarosan kiderül, hogy Dimo Reeves támogatását is megszerezte. Az éjszaka során röviden elrendezik a nézeteltéréseiket Mikasával, bár továbbra sincsenek éppen békés viszonyban, Hanji pedig igyekszik támogatást nyújtani a férfinek, hogy el tudja rendezni az érzéseit Erwin viselkedésével kapcsolatosan is.

A csapat együtt hagyja el a falakat, és szembe is kerülnek a Nőstény Óriással - látszólag fölé is kerekednének, azonban Charlotte leszúrja Pixist, felfedve magát, mint titán alakváltót, segítve Annie-nek a menekülésben. A harc közben Petra is meghal, megmentve Mikasát egy támadás elől, ezzel azonban újabb konfliktust generálva a lány és Levi között. A történtek dacára ők ketten erednek a nőstény óriás nyomába, a harc azonban rövid, és szerencsétlen következményekkel jár - Levi eltöri a lábszárát, ezzel súlyos hátrányba juttatva a csapatot. Kyle viszi vissza a táborba, és megosztja vele a haldokló Pixis üzenetét is: tulajdonképpen egy puccskísérlet zajlik, egybekötve az ő harcukkal, és Erwin tevékenysége megrendezetten ennek a része volt. Armin arra is rádöbben, még azelőtt, hogy Pixis megosztaná velük, hogy a Nőstény Óriás Annie Leonhardt. Levi dühös Erwinre a döntése miatt, de nem mutatja ki, inkább vele személyesen akarja tisztázni, ezt követően pedig röviden és némán gyászolja meg Petrát és Pixist. Gyakorlatilag harcképtelenné válik a lábtörése miatt, ezért csak stratégiai emberként vesz részt a végső küzdelemben - a harctér széléről nézi végig, hogy további két embere, Oluo és Eld is életük veszítik a csatában, továbbá, hogy a kritikus pillanatban az egyik Felderítő, Kyle maga is megharapja az ujját, és Eren mellett ő is óriássá alakul, majd, miután legyőzte, elveszítve a kontrollt megeszi Charlotte-ot, elnyerve tőle a fokozott gyógyulás képességét.

A csata után Levi az, aki talpraállítja Kyle-t (ugyanazokkal a szavakkal nyújt neki segítséget, mint évekkel korábban Erwin neki), és a csapata élén, az elfogott Annie-vel térnek vissza a városba, épphogy megmentve Erwint a kötél általi haláltól. A legtöbb katona bemasírozik a palotába, Levi azonban még folytat egy rövid párbeszédet a férfivel, aki kijelenti, hogy nem kockáztathatott, őt is manipulálnia kellett. A kezdeti düh dacára Levi nem tart haragot, és kijelenti, hogy "Győztünk. Ha Leonhardt-ból nem is szedünk ki semmit, de elértünk valamit. Most elégedettnek kell lennünk, nem?" Később részt vesz Historia megkoronázásán királynőként, és már törött lábbal is elkezdi edzeni Mikasát, akivel később, pont a sok közös edzésnek hála rendkívül hatékonyan harcolnak együtt. Miután meggyógyul a lába, ő is visszatér az edzésekhez, a kadétokat pedig, akikkel elfogták a Nőstény Óriást, az ő osztagába osztják be.

### Második évad

Mikor Kenny, a nagybátyja is Historia testőrségének tagja lesz, Levi kezdetben rendkívül ellenségesen, és a férfi szerint gyerekesen viselkedik vele, határozottan kijelentve, hogy csak a katonai pozíciója miatt hajlandó együtt dolgozni vele. Három év telik el, viszonylagos békében, amikor tulajdonképpen ez a kapcsolat a legsúlyosabb konfliktus az életében. Mikor betörik a Rózsa Falat, az osztagával azonnal az ügy kivizsgálására indulnak, ekkor elveszítik Dib D. Diebet, akinek a halála évek óta az első a férfi irányítása alatt. Ezután az Állatszerű Titán nyomában a Falon kívülre mennek. Az odaúton csatlakozik hozzájuk egy Black nevű katona, aki ismeri Kenny-t, és tisztában van Levi vezetéknevével, az Ackermannal is - kellemetlen meglepetésként éri őket Mikasával, hogy rokonok. Black később meghal a küldetés során. Odakint találnak rá újra Dan Miurára, aki Levi-t nagy mértékben felelősnek tartja azért, hogy a katonák nem keresték, így évekre csapdába esett egy szurdokban. Az osztaga kiáll a férfi mellett, és elutasítják Dan támadásait, de néhány napig kénytelenek vele együtt időzni, miután Reiner és Bertolt felfedik alakváltó képességüket, súlyosan megsebesítik Erwint, és elrabolják az egyik újoncot, a szintén alakváltó Tina Weinstockot. A szurdokban töltött napok alatt Levi sokat beszélget Mikasával is, leginkább újonnan felfedezett rokoni kapcsolatukról, de Marthával, és az egyik újonccal, Dietherrel és hosszabb társalgást folytat. Egyik este Kyle is megkeresi, leginkább arról kérdezve őt, hogy meg tudná-e ölni, ha esetleg ártana másoknak: Levi azt feleli, hogy igen, Kyle pedig megköszöni, hogy nem hagyja, hogy bántsa a barátait. Levi csak ebben a beszélgetésben nyílik meg eléggé, hogy a bizonytalanságairól is beszéljen: megkérdezi Kyle-t, hogy "szerinte tehetett volna még valamit, vagy sem". A férfi bár biztosítja, hogy nem, Levi megállapítja, hogy nem hiszi el.

Miután Erwin felébred, és a csapat sikeresen kitör a szurdokból Dan-nel együtt, Levi azonban igyekszik megbirkózni az újabb veszteségek tényével... erre nincs sok ideje, mert a falak mögé való visszaérkezésük során szinte azonnal nyomozásba kell kezdeniük: Historiát elrabolták. Ekkor felkeresi Kenny-t, Mikasával együtt, és végre pontos információt kapnak a rokonságuk fokáról: unokatestvérek. A megkapott információk felhasználásával a Földalatti városba indulnak, hogy kiderítsék, mi történt, előtte azonban Levi még kénytelen kihozni a börtönből Aaront, és egyeztetni vele az elhelyezéséről - a helyismerete és a képességei miatt, valamint azért, hogy megtanuljon hatékonyabban együttműködni a csapattal, őt is magukkal viszik, Mikasa felügyeletével.

Néhány katonai rendőr, köztük egy fiatal nő, Anette Stadtbäumer, és Lena ikerbátyja, Josh Ravensal fogadja őket, illetve a saját újoncuk, aki már korábban belekeveredett a nyomozásba, Barsan. Hamar összecsapássá durvul az eset, Anette-el harcolni kényszerülnek, Josh pedig megszúrja Barsant, akinek mintha az egész személyisége megváltozna, vad és erőszakos lesz, majd rátámad Aaronra, akit a hirtelen szúrással halálra is sebez. Mikasa és Levi végül felül tudnak kerekedni rajta, de eddigre Anette túszul ejti Erent, és sikerrel távozik is vele a helyszínről. A csapat tehetetlen marad, így Mikasa tanácsát megfogadva Levi a régi házába vezényeli az osztagot, hogy összeszedjék magukat, ő pedig jelzi Ymirnek és Mikasának, hogy csatlakozzanak hozzá, és közösen hantolják el Aaron testét, mert kijár neki. A pihenés nem tart sokáig, lényegében az egyetlen célja, hogy kitalálják a következő lépést... ez pedig az, hogy az Orvud körzetet veszik célba, és a régi Reiss birtokot, abban bízva, hogy Rod áll az események hátterében. Időközben csatlakozik hozzájuk Kamilla is, aki felfedi előttük, hogy a felszínen politikai káosz alakult ki a távollétükben, és vele küldtek egy katonai rendőr lányt, Sophie-t is, akivel a csapat kezdetben meglehetősen ellenséges, de ő maga nem sok problémát okoz. Levi eközben először beszél Barsannal, illetve mindkét személyiségével, a szúrás hatására felébredt, agresszív és idegen Raze-zel, és az összezavarodott fiatal katonával is. Noha ő maga sem érti, pontosan mi történik, és másból nem is tud kiindulni, minthogy Lenának vannak halvány emlékei arról, hogy látta már a fiút, és ugyanolyan vöröses volt a szeme, mint amikor Raze-ként támadott, de úgy dönt, csak felügyelet alatt tartja, mert nem teheti meg vele, több okból sem, hogy hátrahagyja.

Az Orvud körzetbe érkezve a csapat egyesül Viper Wright és Arisa Qanto osztagával, akiket már korábban a birtok kivizsgálására küldtek, de csak töredékes információkat találtak: itt beszélnek először Aline Leroux-val, a Katonai Rendőrség egyik osztagvezetőjével, akivel kezdetben ellenséges a viszonyuk, de végül kényszeredett szövetség alakul ki köztük. Levi beszél Kamival is, akiről ekkor derül ki, hogy a családjának minden tagja meghalt a Rózsa Fal áttörésénél - a lány ugyan igyekszik tartani magát, de bizonytalan, fél, hogy nem elég jó, és láthatóan nagy nyomás alatt is van, így Levi igyekszik kicsit megerősíteni, és jelezni számára, hogy szükségük van rá. Végül beszél Barsannal is, aki csak a közelmúltban csatlakozott hozzájuk - a fiú továbbra is zavart, de most már néha szinte ellenséges, le akar válni a csapatról, és kijelenti, hogy nem is nagy csapatjátékos: Levi-t ez végtelenül feldühíti, félrevonja a fiút, és közli vele, hogy ha ezt nem bírta előbb kitalálni, akkor szívja fel magát, és kövesse a parancsot, mert ezen a ponton teljes önzés, és veszélyes, amit kér. A fiú bár kezdetben flegma, de végül megérti, amit mond, és hajlandó összekapni magát, mielőtt összerakják az információkat, és elindulnak először egy ellátóponthoz, majd magához a Reiss kápolnához, ahol sejtik, hogy Erenéket tartják fogva.

## Érdekességek

* A sorozattal ellentétben a játékban rendszeresen belelátunk Levi rémálmaiba.
* Az egyik jelenetben Levi kijelenti, hogy "kimondottan utálja a meglepetéseket". Ez referencia "A fal mögött" c. magyar szinkronparódiára.
* A játékban Levi-t nagy mértékben felzaklatja a feledés gondolata: a sorozathoz hasonlóan levágja, és elrakja a harc közben elesettek jelvényeit, de ezen túl például felzaklatja a tudat, hogy alig emlékszik az anyja arcára, hiába tudja, hogy kisgyerek volt, mikor meghalt.
* A tervezés során Mikasa és Levi játékosai között felmerült a gondolat, hogy Levi egy ideig az apjának gondolja Kenny-t, mielőtt megtudja, hogy valójában a nagybátyja volt. Később ezt elvetették.
* Noha a karakternek nincs megadva az MBTI személyiségtípusa, a játékosa fejében általában az INFJ-T típus van
* Allignmentje "lawful neutral"
* A karaktertémája az eredeti sorozatban is bejátszott Reluctant Heroes